DA Den Europæiske Unions Tidende C 157/2

Meddelelse fra Norge vedrørende Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter

Meddelelse om opfordring til at ansøge om oliekoncessioner på den norske kontinentalsokkel — Tildelinger i forhåndsdefinerede områder 2010

2010/C 157/02

Olje- og energidepartementet giver hermed meddelelse om en opfordring til at ansøge om oliekoncessioner i overensstemmelse med Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter, jf. artikel 3, stk. 2, litra a).

Oliekoncessionerne vil blive tildelt aktieselskaber, der er registreret i Norge eller i en anden stat, der er part i aftalen om Det Europæiske Økonomiske Samarbejdsområde (EØS-aftalen), eller til fysiske personer, som har hjemsted i en stat, der er part i EØS-aftalen. Aktieselskabet skal som minimum have en aktiekapital på 1 mio. NOK eller et beløb svarende hertil i en anden valuta i registreringslandet.

Selskaber, der ikke for tiden er koncessionshavere på den norske kontinentalsokkel, kan tildeles oliekoncessioner, hvis de er prækvalificerede som koncessionshavere på den norske kontinentalsokkel.

Selskaber, der indsender individuelle ansøgninger, og selskaber, der ansøger som del af en koncern, vil blive behandlet på lige fod af Olje- og energidepartementet. Ansøgere, der indsender en individuel ansøgning, eller ansøgere, som er en del af en koncern, der indsender en fælles ansøgning, vil blive betragtet som en ansøger til oliekoncessionen. Olje- og energidepartementet kan på grundlag af ansøgninger, der indsendes af koncerner eller individuelle ansøgere, fastlægge sammensætningen af koncessionsgrupperne og udpege operatøren for sådanne grupper.

Tildeling af en kapitalinteresse i en oliekoncession vil forudsætte, at koncessionshaverne indgår en aftale om olieaktiviteter, herunder en fælles driftsaftale og en regnskabsaftale. Hvis oliekoncessionen deles stratigrafisk, er koncessionshaverne til de to stratigrafisk opdelte koncessioner også forpligtede til at indgå en særlig fælles driftsaftale, som regulerer forholdet mellem dem i denne forbindelse.

Ved de nævnte aftalers undertegnelse indgår koncessionshaverne i et fællesforetagende, hvor størrelsen af deres kapitalinteresse til enhver tid vil være identisk med deres kapitalinteresse i oliekoncessionen.

Koncessionsdokumenterne vil hovedsagelig være baseret på relevante dokumenter fra tildelingerne i forhåndsdefinerede områder 2009. Målet er, at hovedelementerne i eventuelle tilpasninger af rammerne skal være tilgængelige for industrien forud for ansøgningstidspunktet.

Kriterierne for tildeling af en oliekoncession

For at fremme god ressourceforvaltning og hurtig og effektiv efterforskning og produktion af olie på den norske kontinentalsokkel, herunder sammensætning af licensgrupper for at sikre dette, gælder følgende kriterier for tildeling af kapitalinteresser i oliekoncessioner og for udpegelse af operatør:

a) ansøgerens relevante tekniske ekspertise, herunder ekspertise med hensyn til udviklingsarbejde, forskning, sikkerhed og miljø, og hvorledes denne ekspertise aktivt kan bidrage til en omkostningseffektiv efterforskning og i givet fald produktion af olie fra det pågældende geografiske område

b) at ansøgeren har en tilfredsstillende økonomisk evne til at gennemføre efterforskningen efter og i givet fald produktionen af olie i det pågældende geografiske område

c) ansøgerens geologiske forståelse af det pågældende geografiske område, og hvorledes koncessionshaverne agter at gennemføre effektiv efterforskning efter olie

d) ansøgerens tidligere erfaringer på den norske kontinentalsokkel eller tilsvarende relevante erfaringer fra andre områder

e) Olje- og energidepartementets erfaringer med hensyn til ansøgerens olieaktiviteter

f) hvis ansøgerne ansøger som en del af en koncern, vil der blive taget hensyn til koncernens sammensætning, den anbefalede operatør og koncernens kollektive kompetence

g) oliekoncessionerne vil hovedsagelig blive tildelt et fællesforetagende, hvor mindst en deltager har boreerfaring fra mindst en olieforskning på den norske kontinentalsokkel som operatør eller har tilsvarende relevante driftsmæssige erfaringer uden for den norske kontinentalsokkel

h) oliekoncessionerne vil hovedsagelig blive tildelt to eller flere deltagere, hvor mindst en af dem har erfaringer som nævnt under g)

i) den udpegede operatør for oliekoncessionerne i Barentshavet skal have boreerfaring med mindst en olieefterforskning på den norske kontinentalsokkel som operatør eller have tilsvarende relevante driftsmæssige erfaringer uden for den norske kontinentalsokkel

j) den udpegede operatør for oliekoncessionerne i dybe farvande skal have boreerfaring med mindst en olieefterforskning på den norske kontinentalsokkel som operatør eller have tilsvarende relevante driftsmæssige erfaringer uden for den norske kontinentalsokkel

k) den udpegede operatør for oliekoncessionerne, hvor boring af undersøgelsesboringer indebærer højt tryk og/eller høje temperaturer (HPHT), skal have boreerfaring med mindst en undersøgelsesboring på den norske kontinentalsokkel som operatør eller have tilsvarende relevante driftsmæssige erfaringer uden for den norske kontinentalsokkel.

Blokke, der kan ansøges om

Det geografiske område, for hvilket der kan indsendes ansøgninger, er det område på den norske kontinentalsokkel, der er forhåndsdefineret for denne koncessionsrunde. Ansøgninger om kapitalinteresser i oliekoncessioner kan indsendes for de blokke, der ikke er givet koncession på inden for det forhåndsdefinerede område, og for blokke eller dele af blokke, der er frigivet inden for det forhåndsdefinerede område før udløbet af fristen for indsendelse af ansøgninger.

Opdaterede kort, som viser de blokke, der kan søges om, er tilgængelige på Oljedirektoratets webside (faktakort: http://www.npd.no/apa2010), eller kan fås ved henvendelse til Olje- og energidepartementet, tlf. +47 22246209.

Ansøgninger om oliekoncessioner indgives til:

Olje- og energidepartementet PO Box 8148 Dep. 0033 Oslo NORWAY

Frist: kl. 12.00 den 15. september 2010.

Tildelingen af oliekoncessioner i forbindelse med tildelingerne i forhåndsdefinerede områder i 2010 på den norske kontinentalsokkel finder sted senest 90 dage efter offentliggørelsen af opfordringen til at indsende ansøgninger og er planlagt til udgangen af 2010/begyndelsen af 2011, men senest den 30. januar 2011.

Meddelelsens fulde ordlyd, herunder detaljerede kort over de pågældende områder, er tilgængelig på http://www.npd.no/apa2010 eller kan fås ved henvendelse til Olje- og energidepartementet på tlf. +47 22246209.